정조 7년
癸卯十月二十日辰時。上御誠正閣。大臣備局有司堂上北道句管堂上同爲入侍時。領議政鄭存謙。右議政李福源。左參贊金華鎭。行司直徐浩修。吏曹參判趙時俊。行左承旨徐有防。左副承旨李在學。假注書李翼晉。記注官金鳳顯。記事官尹行任。以次進伏訖。存謙等曰。夜間聖體。若何。上曰。一樣矣。上曰。都承旨入侍。鳳顯承命出傳。上曰。北伯入侍。代房承旨監煎。禮判入侍。賤臣承命出傳。都承旨鄭昌順。咸鏡監司李命植。禮曹判書徐有麟進伏。上曰。北伯方辭朝。北民蠲恤之典。可以及今講定。卿等亦已商量乎。華鎭曰。北道應供名色。與三南有異。本自不多。自上若欲大施蠲恤之政。則南關三手布海夫布及內寺奴婢貢條外。別無可蠲處矣。上曰。聞咸興本宮別差所管漁箭。不入於均廳。而爲上供之資。故一夫身役。將至二十匹云。豈不可矜乎。浩修曰。別差所管漁箭。在於咸興浦口。此則雖自上蠲減。所惠者只咸定兩邑。非遍惠一道之政矣。上曰。北伯資秩旣高。又當衰年。本道値此無前歉荒。不可不付之熟手。故破格差送。而卿近年以來。衰謝益甚。是爲之悶然矣。命植曰。小臣受國厚恩。致位至此。而餘日無多。常恐無一分報效之地。目下北路歉荒。振古所無。若使頷顑之民。得免溝壑之患。此亦臣分之當然。庶或爲絲毫之報。而臣神識昏耗。才猷淺短。恐不堪事而重伏僨誤之罪也。受命以來。寢食不安。北關事情。遍加搜問。則遠外風傳。雖未準信。所可警心者。咸興一石米價。至於三十六兩之多云。如此災年。若無別般經紀。則萬無全活之望。而南北道時留穀。只二十餘萬石。人口合爲六十餘萬。以口計穀。僅支三分之一。前此本道災年。或有嶺南穀往哺之例。而今則不但嶺穀之不足。通一道又將有二十餘萬石。然後可以繼巡分還。二十餘萬石。從何處覓出乎。此係傳聞。眞箇事情。雖未知如何。而果如所聞。則自上及廟堂諸臣。皆知此狀。然後庶或有來頭周旋之道矣。今年北關。不可以常例設賑論之。勿論軍餉交濟倉及某樣穀。以穀爲名之在北者。勢將一竝取用。而事違常格。故先此仰達矣。存謙曰。目下事情甚急。未暇稟裁。則得行便宜之權。然後可以救活一路之民矣。福源曰。南關留穀。猶或可也。至於關北六鎭諸邑。乃是邊門重地。恐不可傾庫取用矣。上曰。關以北監賑使主之。關以南道臣主之。而道臣以崇品出去。事體自別。而道里絶遠。事到目前。難以狀聞稟裁。且不無南北監司之嫌。事目指一稟定。可也。命植曰。北關雖監賑使主管。而如或令出多門。則事不得成矣。小臣與在學。素相親熟。必無相較之理。而凡百務從周便。然後可做國事。至於穀簿。則雖關以北。爲道臣者。豈有不與知之理乎。上曰。令出多門之歎。亦不可不慮。監賑使及道臣所管。自朝家區劃。詳定事目。趁北伯入侍之時。決折以給。可也。命植曰。監賑使欲請得若干穀。以爲賑資。而臣意則以爲所請穀。若是他道區劃則甚好。而若是本道穀。則安用請得爲哉。本道穀則臣將便宜取用。就其中。可賑者賑。可還者還之。監賑則只管北道賑政。道臣兼管南北還政。勢將觀勢分排。不可先劃賑穀名色矣。存謙曰。道臣所慮。則在於監賑使之只顧賑資之豐足。不顧還資之不足。故有此云云。而道內穀物。則道臣不可不主管矣。福源曰。監賑使旣已奉命監賑。則北關民生之救活。無非監賑之責。還亦賑也。況以本道穀取用。則監賑使。不可不竝管分還之政矣。上曰。監賑使。只管賑政。而不顧還政。則是豈爲國事之道乎。必須從便爲之。而自古有南北監司之說。蓋北關距營絶遠。道臣有照管不及之慮。故朝家別遣使臣。蓋爲此也。若有相較之歎。則必有民不料生之慮。道臣與監賑使。勿以爭事權爲嫌。明白說破。毋致臨事而有後言。可也。若有當還者付賑。當賑者付還。致有一民之捐瘠。爲道臣使臣者之孤負國恩。爲如何哉。須於今日內決去。可也。命植曰。北關與彼地相接。若無聊生之計。則其在死中求生之道。安知無犯越之慮乎。至於南關。則雖貿遷以食。聊生之道。易於北關。北關尤所當軫念處也。臣豈不仰體朝廷之意。而只以穀不足爲悶矣。在學曰。臣若與道臣相較。則民必蒙其害。臣豈敢爲此乎。但臣以監賑爲名。而若以北關穀。專委道臣。則往復取用之際。必有後時之慮。關北之民。恐有抑菀之歎矣。臣非敢爲爭事權之計。而關以北所在穀。勿論還賑。竝爲照管。量宜取用。請得條亦爲分半定數。先爲取用。而不足。然後取留庫穀。以繼還賑之資。則似甚便好矣。上曰。監賑使則關以北。勿論還賑穀。一竝主管爲言。道臣則以南北關穀簿。竝付道臣。而監賑使則只管分賑爲言。卿等之意。何如。存謙曰聞右相言。則故重臣爲道臣。故宰臣李彝章爲監賑御史時。往復書札尙在。穀物取用。一一相議於監司云矣。福源曰。北關穀不可出南。南關穀可以入北。故北穀盡委御史。南穀取用時。往復於道臣矣。監賑使旣已奉命出去。而至於穀簿上。全不句管。則事面如何矣。存謙曰。穀物必與監司相議後。可以取用。若南北關。絶然不相關。道臣不能管道內穀簿。全不知穀物去來之數。則亦豈成說乎。上曰。監賑使下去後。飢口穀簿。書出一通。往復於監司。則何不可之有。命植曰。若如推車一心。則雖無節目何妨。此只在一心而已。有何間隔乎。福源曰。道臣慮使臣之只顧賑事。不顧還政。或有浪費之患。而今若以北關還與賑。竝付使臣。則似無此慮矣。上曰。監賑使若只顧賑事。不顧還政。至於浪費之境。卿必疏論。可也。命植曰。王人雖微。位在諸侯之上。且使名體重。與御史有異。臣何敢疏論乎。上曰。道臣以北關還賑。竝付監賑使。若有不善處。則卿以崇品重臣。出莅藩任。疏論有何不可。監賑使雖年少。官至緋玉。亦豈有此乎。雖有南北監司之嫌。有不暇顧矣。時俊曰。北關還賑。竝付監賑使。而至於用穀之數。必番番文移於監司。使道臣領略去來之數好矣。命植曰。若如此則無慮矣。上曰。然則以此載之節目。可也。命植曰。穀物旣少。民口甚夥。而北民當此極荒。必以皮穀雜穀。竝與木皮草根而爲食。來頭分賑之時。不可用他路分賑之例。若以饑民幾口。某樣穀幾包。登諸狀聞。則事面極爲苟艱。分賑紊亂之罪。臣等當之。穀物分派之數。勿爲狀聞。何如。上曰。卿等之意。何如。存謙曰。北關事臣亦知之。而與三南民。所食大不相同。道臣慣於北事。假以便宜之權好矣。福源曰。風俗各異。分賑從便。可也。至於不爲狀聞。則亦非重民事之道也。言之必可行。行之必可言。臣意則似不然矣。有隣曰。雜穀名色。難於書出。則以折米書之無妨。且逐月三巡狀。則減之爲好。而全不狀聞。則不可矣。上曰。北伯之意。予已知之矣。古則一月一巡狀聞。今則月三巡狀聞。昨年湖西則三巡外。又爲月終一巡狀矣。北關則道里絶遠。三巡狀竝減之。只月終。以幾口幾石。合數狀聞。可也。命植曰。本道穀物。本自不裕。至於今年。便同振古所無之歲。他道移運。又姑未易。就本道穀簿。當議本道濟活。無論還軍餉交濟倉。會內外一竝通融取用。如有不足則加分。加分不足。則又爲加分。何如。上曰。卿旣按一道之責。就其緩急。勿論多寡。斟酌便宜。可也。命植曰。帶去褊裨之仰煩天聽。事近瑣屑。而旣有單子啓下。則亦何敢不奏乎。今此所帶率裨將。必宜擇人以去。忠翊將金處漢。禁衛千摠李漢興。頗習北事。人亦可合。所帶職名竝改差。以爲帶去之地。何如。上曰。所帶之職竝改差。卿其帶去。可也。命植曰。此兩人雖在常年。不欲居幕。況此多事之時。皆不欲隨往。此亦共濟之義。如有厭避不去者。施以守令厭避之律。何如。上曰。此時本道災荒。豈顧渠輩厭避。如是申飭之後。又復規避。小則決棍。大則以守令厭避律從事。可也。命植曰。本道南關諸邑。皆與關西峽邑。連境山谷。里社人數無多。臣赴營後。與守令相議。抄出其傍近處可以就食者。令面任領率。往受等還於各其隣近。則事甚便好。海西亦有安邊接境之邑云。令廟堂。行會兩道。預先知悉。何如。上曰。依爲之。命植曰。本道邊禁至嚴。往來人物。處處管譏。故北産諸種。皆有闌出之禁。至於今年。何可膠守前規。不爲之弛張乎。限明秋。市商胡馬。以至貂蔘皮物之屬。皆使隨所有出賣境外。俾盡人各資生之道。何如。上曰。大臣之意。何如。存謙曰。道臣所請。出於通貨資生之意。事關禁條。有難許開矣。福源曰。舍禁去譏。荒政之一也。道臣所請。恐無大關於邊禁。此等之歲許施。似無妨矣。上曰。備堂之意。何如。華鎭曰。北伯所奏。旣出譏而不征之意。則限明秋蠲稅。恐無不可矣。上曰。前北伯之意。何如。昌順曰。有譏無征。商必輻輳。其在通貨救荒之道。當爲一助矣。上曰。依爲之。竝出擧條在學曰。臣旣承監賑之命。行將辭陛矣。略聞北關事情。則穀物本自不敷。民勢見方切急。來頭接濟。茫然無策。日前因前北伯狀請。有各穀四萬石劃給之命矣。就其中二萬石。先爲劃付於北關。以北關所在各樣穀物。推移分俵。以爲賑資。而此數無以相當。若其不足之數。當臨時量宜。狀聞加分。而但賑資與還分。必有難繼之患。勢將與道臣往復。以南關近倉穀。輸致繼用。故敢此仰達矣。上曰。依爲之。道里距京絶遠。以此狀聞。待回下擧行。必有後時之慮。此則監賑使便宜與道伯往復爲之。形止追後狀聞。可也。在學曰。北路賑政。今方經紀。此時除弊之道。不可不另加講究。道內公都會試取。儒校生考講。雖是每年應行之事。如此歉歲。不可以常例論。竝待明年擧行。至於璿源錄單子及忠贊忠翊衛單子。收聚之際。自多貽弊。竝退行於後式年。各邑軍兵歲抄。亦待明秋擧行。何如。上曰。依爲之。在學曰。道臣旣以軍官事仰奏。臣亦有可達者矣。臣行軍官將。以前營將金㷞帶去。而方在奪告身中。不得循例啓請。故敢此仰達矣。上曰。勿拘帶去。可也。在學曰。目今北關事。誠萬萬切悶。凡係撓民之政。不可不一竝除却。而北評事差需庫摘奸之行。實爲列邑之大弊。臣於年前。待罪此任。習知其弊。今年則不可循用常例。摘奸之行。如姑未發。則卽爲停止。似好矣。句管堂上徐有防曰。非特差需庫摘奸之爲歉歲大弊。今年以雙市之故。評事之兩處往來。多月留連。實係列邑難支之端。此時北路事。苟有一分除弊之道。宜有所變通。臣意則監賑使。旣已留在北關。仍令兼管市事。似或無妨矣。上曰。備堂及曾經道臣之意。何如。浩修曰。監賑之所管。非但賑政一事而已。北關凡事。莫不照管。開市之看檢。恐無所礙。因便擧行。似好矣。昌順曰。監賑之行。兼察開市。則旣除評事廚傳之行。實爲北關省弊之端矣。上曰。依爲之。諸議旣如此。揆以事面。亦無不可。且正三品使名。例兼察理使。載在續典。依此開市檢察一款。使之一體主管。北評事。仍卽面看上來。可也。竝出擧條上曰。北穀若不足。則可取南關穀。南穀不足。取他道移轉。務令活我濱死之民。毋孤委寄之意。可也。命植曰。北道水田雖不多。間或有之。禾穀種子。無可得處。此實可悶矣。上曰。若然則勢將移轉於嶺南。而嶺南穀無餘。尤可悶矣。上曰。監賑使所供。不可無區劃矣。福源曰。當此災年。固當簡其所率。而豈可不爲輪供乎。上曰。道臣之意。何如。命植曰。輪供則各邑之弊不可言。所住邑供之。則邑力偏竭。勢將以贖布分給各邑。以爲供億之需矣。上曰。自營門分給後。報備局。可也。上曰。北道田結。諸宰中無詳知之人。卿能知之耶。命植曰。關北田結比總。以今年當納。納於明年。昨年當納。納於今年矣。上曰。此誠異常矣。卿今遠出。予心悵然。精力能無衰謝之慮耶。數千萬口生靈之命。付之於卿。卿須竭力爲之。命植曰。聖敎至此。臣惶恐不知死所矣。臣不以家累自隨。只一子願往。故不得已同行矣。上命退。諸臣以次退出。